**הרפורמה ברישוי עסקים**

**מטרת הרפורמה:**

מדינת ישראל פועלת לקידום רפורמה בתחום רישוי עסקים, שמטרתה להסיר חסמים, לשפר וליעל את הליכי הרישוי ולהביא למינוף עסקים באופן שיתרום לחוסן ולאיתנות הכלכלית של הרשות. להקל ככל הניתן על בעלי עסקים ועל המעוניינים לפתוח עסקים חדשים. זאת, תוך כדי הקפדה על המשך הפיקוח על העסקים על-מנת להבטיח את מטרות חוק רישוי עסקים.

במסגרת הרפורמה מפורט בזאת מפרט המועצה המאחד את המסמכים והתנאים הנדרשים מבעל העסק לקבלת רישיון עסק או חידושו לפי חוק רישוי עסקים התשכ"ח – 1968.
המפרט עוסק בסוגי עסקים המופעים בצו רישוי עסקים (עסקים טעוני רישוי) התשע"ג2013 (להלן: "המפרט האחיד").

 **עיקרי הרפורמה:**

* יצירת מפרט אחיד של תנאים ומסמכים הנדרשים לצורך קבלת רישיון עסק ממשרדי הממשלה נותני האישור, אשר יפורסם באתר אינטרנט.
* המפרט האחיד יאפשר למעוניינים להקים עסק לדעת מראש מה נדרש מהם וימנע מצב של חוסר אחידות בדרישות או של סתירות בדרישות של נותני האישור .
* הנגשת המידע: פרסום המסמכים, התנאים, מדיניות הרשות ודרישות רשויות הרישוי המקומיות (עיריות, מועצות אזוריות, מועצות מקומיות) מסוגי עסקים מסוימים באתר האינטרנט של הרשות, כך שהמעוניינים להקים עסק יוכלו לדעת מראש מה נדרש מהם ואילו מגבלות מטילה רשות הרישוי על עסקים מסוגו.
* תנאים נוספים שייקבעו לבעלי עסקים יחולו לאחר שלוש שנים או במועד חידוש הרישיון, לפי התאריך המוקדם מבניהם, אלא אם כן לשינוי יש השלכה מועטה על העסק או קיימות נסיבות המחייבות החלת התנאי בדחיפות על-מנת להבטיח את מטרות הרישוי.
* השגה אפשרות להגיש השגה לגורם הנוגע בעניין על תנאי שהוצב לבעל עסק או מבקש רישיון עסק (לרבות תנאי המופיע במפרט האחיד ולמעט תנאי שנקבע בחיקוק) או על סירוב לתת לו רישיון או שלילת רישיון.
* הליך רישוי מזורז לעסקים שהסיכון הנשקף מהם קטן, במסגרתו מבקש הרישיון יגיש מראש את המסמכים הנדרשים ויצהיר על עמידתו בתנאים הנדרשים, ויכול להתחיל לפעול תוך כחודש מהגשת הבקשה לאחר קבלת היתר מזורז מרשות הרישוי.
* עדכון צו רישוי עסקים, הקובע את העסקים טעוני הרישוי , הוארכה תקופת הרישוי לעסקים רבים (ולאחרים קוצרה במקרים בהם מאפייני העסק מחייבים זאת), בוטל הצורך ברישיון לחלק מהעסקים, ובוטל הצורך באישור של חלק מנותני האישור, הכול במידת האפשר.
* אפשרות להטיל קנסות על עסקים שאינם מקיימים תנאי מתנאי רישיון העסק.

 **שימו לב:**

במסגרת המפרט האחיד מפורטים גם תנאים ומסמכים הנדרשים מבעל עסק לפי דברי חקיקה שונים (המכונים "הוראות לצד המפרט האחיד"). חשוב לציין ש"הוראות לצד המפרט האחיד" מחייבות גם אם לא פורטו, ולכן מומלץ לבדוק במפרט הארצי.

הרפורמה נכנסה לתוקף בהדרגתיות החל מה- 5/11/2013.

למצגת הרפורמה לחץ כאן